కేశవరావు జాదవ్

కేశవరావు జాదవ్‌ (జనవరి 27, 1933 - జూన్ 16, 2018) తెలంగాణ ఉద్యమం తొలితరం నేత. తెలంగాణ రైతాంగ సాయుధ పోరాటం, ముల్కీ ఉద్యమం, జై తెలంగాణ పోరాటంతోపాటూ తెలంగాణ మలి దశ ఉద్యమంలోనూ చురుగ్గా పాల్గొన్న వ్యక్తి.

 జననం - ఉద్యోగం 
కేశవరావు జాదవ్‌ 1933, జనవరి 27న శంకర్‌రావు, అమృత దంపతులకు హైదరాబాదు పాతబస్తీలోని హుస్సేనీఆలంలో జన్మించాడు. ఉస్మానియా విశ్వవిద్యాలయములో ఆంగ్ల అధ్యాపకునిగా పనిచేశాడు.

 తెలంగాణ ఉద్యమం 
1952 నాన్‌ మూల్కీ గో బ్యాక్‌ ఉద్యమాన్ని నిర్వహించిన వారిలో ప్రముఖుడైన కేశవరావు 1956 ప్రత్యేక హైదరాబాద్ రాష్ట్ర ఉద్యమంలో పాల్గొనడమేకాకుండా, 1975 ఎమర్జెన్సీ సమయంలో 18 నెలలపాటు జైలు జీవితాన్ని అనుభవించాడు. 1969 ఉద్యమంలో క్రియాశీలకంగా పనిచేశాడు. మెదక్ లో ఇందిరా గాంధీపైనా, కరీంనగర్ ఉప ఎన్నికలో కేసీఆర్‌పైనా పోటీచేశారు.  తెలంగాణ రాష్ట్ర సమితి పార్టీ పెట్టే సమయంలో కల్వకుంట్ల చంద్రశేఖరరావుకు సూచనలు, సలహాలు అందించిన ఈయన 2006లో తెలంగాణ జన ఐక్య కార్యాచరణ సమితి, 2008లో తెలంగాణ జన పరిషత్‌లో కీలకపాత్ర పోషించాడు. టు వర్డ్స్‌ మ్యాన్‌ కైండ్‌ (ఇంగ్లీషు), యువ పోరాటం (హిందీ) పత్రికలను నడిపాడు. భాషా సమస్య (సురమౌళితోకలిసి), మార్క్స్-గాంధీ- సోషలిజం (ఇంగ్లిష్), లోహియా ఇన్ పార్లమెంట్ పుస్తకాలను ఆయన వెలువరించాడు. నక్సల్స్‌ కు, ప్రభుత్వానికి మధ్య జరిగిన చర్చలలో కీలక భూమిక పోషించాడు.

 పదవులు 
 పీయూసీఎల్‌ జాతీయ కార్యవర్గ సభ్యులు 
 తెలంగాణ యునైటెడ్‌ ఫ్రంట్‌ కన్వీనర్‌ 
 పౌరహక్కుల సంఘం అధ్యక్షుడు
 తెలంగాణ జనపరిషత్‌ కన్వీనర్‌
 సోషలిస్టు నాయకుడు లోహియా అనుచరుడిగా గుర్తింపు

 మరణం 
కేశవరావు జాదవ్ వృద్ధాప్య స‌మ‌స్య‌ల‌తో బాధపడుతూ ఓ ప్రైవేటు ఆస్పత్రిలో చికిత్స పొందుతూ 2018, జూన్ 16న మరణించాడు.

 మూలాలు 

వర్గం:1933 జననాలు
వర్గం:2018 మరణాలు
వర్గం:తెలుగువారు
వర్గం:తెలంగాణ సాయుధ పోరాట యోధులు
వర్గం:హైదరాబాదు జిల్లా ఉద్యమకారులు
వర్గం:హైదరాబాదు జిల్లా ఉపాధ్యాయులు
వర్గం:పౌరహక్కుల ఉద్యమ నేతలు